CELEX: 62009TN0412
Language: el
Date: 2009-10-14 00:00:00
Title: Υπόθεση T-412/09: Προσφυγή-αγωγή της 14ης Οκτωβρίου 2009 — CEA κατά Επιτροπής

19.12.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 312/35
            
         Προσφυγή-αγωγή της 14ης Οκτωβρίου 2009 — CEA κατά Επιτροπής
   (Υπόθεση T-412/09)
   2009/C 312/58
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα-ενάγουσα: Επιτροπή Ατομικής Ενέργειας (CEA) (Παρίσι, Γαλλία) (εκπρόσωποι: J. García-Gallardo Gil-Fournier, M. Arias Díaz και C. Humpe, δικηγόροι)
   
      Καθής-εναγομένη: Επιτροπή των Ευρωπαϊκών Κοινοτήτων
   
      Αιτήματα της προσφεύγουσας-ενάγουσας
   
   Η προσφεύγουσα-ενάγουσα ζητεί από το Πρωτοδικείο:
   
               —
            
            
               να βεβαιώσει την παραλαβή της προσφυγής-αγωγής (δικόγραφο της προσφυγής, πληρεξούσιο, αντίγραφα και έγγραφα) και να κρίνει την προσφυγή-αγωγή παραδεκτή·
            
         
               —
            
            
               να εξετάσει την προσφυγή-αγωγή που άσκησαν εξ ονόματος και για λογαριασμό της CEA οι νόμιμοι εκπρόσωποί της·
            
         
               —
            
            
               να κηρύξει άκυρη, σύμφωνα με το άρθρο 230 ΕΚ, την απόφαση της Επιτροπής — κοινοποιηθείσα στην CEA με έγγραφο της 29ης Ιουλίου 2009 — με την οποία το όργανο αυτό αρνήθηκε να εξομοιώσει τις καταβαλλόμενες από τη CEA αποζημιώσεις λόγω συνταξιοδοτήσεως προς επιλέξιμες έμμεσες μισθολογικές δαπάνες και να χορηγήσει στη CEA πιστοποιητικό λογιστικής μεθοδολογίας·
            
         
               —
            
            
               επικουρικώς, δυνάμει του άρθρου 238 ΕΚ, να αναγνωρίσει (i) ότι η αποζημίωση λόγω συνταξιοδοτήσεως συνιστά επιλέξιμη δαπάνη κατ’ εφαρμογήν των συμβατικών κανόνων του 7ου ΠΠΕΤΑ και (i) να αναγνωρίσει ότι η Ευρωπαϊκή Κοινότητα δεν τηρεί τις συμβατικές τις υποχρεώσεις έναντι της CEA στο πλαίσιο του 7ου ΠΠΕΤΑ·
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Ισχυρισμοί και κύρια επιχειρήματα
   
   Κυρίως, η προσφυγή βάσει του άρθρου 230 ΕΚ αποσκοπεί στην ακύρωση της οριστικής απόφασης της Επιτροπής που κοινοποιήθηκε στην Επιτροπή Ατομικής Ενέργειας (CEA) στις 29 Ιουλίου 2009 και με την οποία το όργανο αυτό αρνήθηκε να εξομοιώσει τις καταβαλλόμενες από τη CEA αποζημιώσεις λόγω συνταξιοδοτήσεως προς επιλέξιμες έμμεσες μισθολογικές δαπάνες και να χορηγήσει στην CEA πιστοποιητικό λογιστικής μεθοδολογίας που θα της επιτρέψει να δηλώσει τις έμμεσες αυτές δαπάνες προσωπικού προκειμένου να επιτύχει την απόδοση των εξόδων στα οποία υποβλήθηκε κατά την υλοποίηση των συγχρηματοδοτουμένων σχεδίων στο πλαίσιο του έβδομου προγράμματος-πλαισίου έρευνας και τεχνολογικής ανάπτυξης.
   Η CEA εκτιμά ότι η απόφαση της Επιτροπής, σύμφωνα με την οποία οι αποζημιώσεις λόγω συνταξιοδοτήσεως δεν συνιστούν επιλέξιμες έμμεσες μισθολογικές δαπάνες στηρίζεται σε νομικές πλάνες και πρόδηλες πλάνες εκτιμήσεως των πραγματικών περιστατικών, καθώς και ότι η Επιτροπή παραβίασε τις αρχές της χρηστής διοικήσεως, της ασφάλειας δικαίου, της αναλογικότητας και της προστασίας της δικαιολογημένης εμπιστοσύνης.
   Επικουρικώς, με αγωγή βάσει του άρθρου 238 ΕΚ ζητείται να αναγνωριστεί ότι η Επιτροπή δεν τηρεί τις συμβατικές δεσμεύσεις της έναντι της CEA, αρνούμενη να εξομοιώσει τις καταβαλλόμενες από την CEA αποζημιώσεις λόγω συνταξιοδοτήσεως προς επιλέξιμες δαπάνες και, ως εκ τούτου, να τις αποδώσει.